RO Jurnalul Oficial al Uniunii Europene C 297/29

Acțiune introdusă la 6 octombrie 2009 — ECKA Granulate și non ferrum Metallpulver/Comisia

(Cauza T-400/09)

2009/C 297/43

Limba de procedură: germana

Părțile

Reclamante: ECKA Granulate GmbH & Co. KG (Fürth, Germania) și non ferrum Metallpulver GmbH & Co. KG (St. Georgen bei Salzburg, Austria) (reprezentanți: H. Janssen și M. Franz, avocați)

Pârâtă: Comisia Comunităților Europene

Concluziile reclamantelor

— Anularea deciziei atacate, în ceea ce le privește pe reclamante;

— în subsidiar, reducerea corespunzătoare a amenzii aplicate reclamantelor prin decizia atacată;

— obligarea pârâtei la plata cheltuielilor de judecată.

Motivele și principalele argumente

Acțiunea formulată de reclamante este îndreptată împotriva Deciziei C (2009) 5791 final din 22 iulie 2009 în cazul COMP/F/39.396 — Reactivi pe bază de carbură de calciu și de magneziu pentru industria oțelului și a gazului. Prin decizia atacată, reclamantelor și altor întreprinderi le-a fost aplicată o amendă pentru încălcarea articolului 81 CE precum și a articolului 53 din Acordul SEE. În opinia Comisiei, reclamantele au participat la o încălcare unică și continuă în sectorul carburii de calciu și de magneziu în cadrul SEE, în afara Spaniei, Portugaliei, Irlandei și Regatului Unit, încălcare constând în împărțirea piețelor, stabilirea de cote, repartizarea clienților, stabilirea prețurilor și schimbul de informații comerciale sensibile privind prețurile, clienții și volumul vânzărilor.

În susținerea acțiunii, reclamantele invocă următoarele motive:

— încălcarea principiului preciziei de către articolul 23 din Regulamentul (CE) nr. 1/2003 (1), deoarece Comisia dispune de o marjă de apreciere aproape nelimitată în privința stabilirii amenzii;

— stabilirea nelegală a amenzii, în măsura în care Orientările privind calcularea amenzilor (2) acordă Comisiei o marjă de apreciere aproape nelimitată în privința stabilirii cuantumului amenzii;

— caracterul disproporționat al cuantumului amenzii, dat fiind că pârâta nu a luat în considerare faptul că reclamantele au colaborat eficient;

— caracterul disproporționat al cuantumului amenzii, deoarece pârâta nu a luat în considerare faptul că reclamantele nu dețineau experiență în materia înțelegerilor;

— caracterul disproporționat al cuantumului amenzii, deoarece pârâta nu a luat în considerare ca circumstanță atenuantă faptul că reclamantele luaseră măsuri de „compliance” (respectare) și nu a existat niciun pericol de repetare a încălcării, din motive personale;

— caracterul disproporționat al cuantumului amenzii, deoarece pârâta nu a luat în considerare ca circumstanță atenuantă faptul că reclamantele nu au redus oferta de magneziu;

— caracterul disproporționat al cuantumului amenzii, deoarece nu s-a luat în considerare lipsa de capacitate a reclamantelor.

(1) Regulamentul (CE) nr. 1/2003 al Consiliului din 16 decembrie 2002 privind punerea în aplicare a normelor de concurență prevăzute la articolele 81 și 82 din tratat (JO L 1, p. 1, Ediție specială, 08/vol. 1, p. 167).

(2) Orientări privind calcularea amenzilor aplicate în temeiul articolului 23 alineatul (2) litera (a) din Regulamentul (CE) nr. 1/2003 (JO C 210, p. 2, Ediție specială, 08/vol.4, p. 264).